O‘ZBEKISTON RESPUBLIKASI HUDUDIDA TUVALOQLARNI KO‘PAYTIRISh SAMARADORLIGINI OShIRISh ChORA-TADBIRLARI TO‘G‘RISIDA

Tabiatni muhofaza qilish sohasidagi dasturlarni samarali amalga oshirish, ekologik vaziyatni yaxshilash, yo‘qolib ketish xavfi bo‘lgan va O‘zbekiston Respublikasining Qizil kitobiga kiritilgan yovvoyi parrandalarning noyob turlarini sun’iy ko‘paytirish sharoitlarini yaratish, O‘zbekistonda genofondni saqlash va ularning turlarini ko‘paytirish maqsadida Vazirlar Mahkamasi qaror qiladi:
 1. Amirliklarning tuvaloqlarni saqlash markazi va Amirliklarning parrandalarni ko‘paytirish markazi tomonidan:
 Buxoro va Navoiy viloyatlari hududida pitomniklar qurish boshlanganligi, tuvaloq jo‘jalari o‘stirish uchun xorijiy asbob-uskunalarning to‘liq kompleksiga ega bo‘lgan 14 ta maxsus konteynerlarni (inkubatorlar, chorva ozuqasi tayyorlash uchun maxsus binolar, veterinariya davolash shoxobchalari, temir panjarali maydonchalarni) montaj qilish tugallanganligi, tashqi elektr, suv, gaz va issiqlik ta’minoti tarmoqlari qurilganligi; 
 tuvaloqlarning 250 dona tuxumi to‘planganligi, 228 ta tuvaloq jo‘jalari ochirilganligi, Birlashgan Arab Amirliklaridan 67 ta tuvaloq jo‘jalari keltirilganligi, hozirgi vaqtda ikkita pitomnikda 2010-yilda tuxumlay boshlaydigan jami 295 ta tuvaloq jo‘jalari o‘stirilayotganligi;
 O‘zbekiston Respublikasi Ekologiya va atrof muhitni muhofaza qilish davlat qo‘mitasi, Amirliklarning tuvaloqlarni saqlash markazi va Amirliklarning parrandalarni ko‘paytirish markazi o‘rtasida o‘zaro hamkorlik to‘g‘risidagi Bitimda nazarda tutilgan boshqa tadbirlarni o‘z vaqtida bajarish davom ettirilayotganligi ma’lumot uchun qabul qilinsin.
 2. O‘zbekiston Respublikasi Tashqi ishlar vazirligi va Adliya vazirligi, O‘zbekiston Respublikasi Davlat tabiatni muhofaza qilish qo‘mitasining xalqaro va xorijiy nodavlat notijorat tashkilotlarning vakolatxonalari va filiallari uchun nazarda tutilgan huquqlar va imtiyozlarni Amirliklarning tuvaloqlarni saqlash markazi va Amirliklarning parrandalarni ko‘paytirish markaziga nisbatan tatbiq etish to‘g‘risidagi takliflariga rozilik berilsin.
 3. O‘zbekiston Respublikasi Tashqi ishlar vazirligi, Ichki ishlar vazirligi:
 Amirliklarning tuvaloqlarni saqlash markazi va Amirliklarning parrandalarni ko‘paytirish markazi buyurtmanomalariga binoan, parrandalarning noyob turlarini o‘stirish va ularni tabiatga chiqarishni ko‘paytirish ishlarini bajarish uchun uzoq muddatli asosda jalb etiladigan xorijiy mutaxassislarga ko‘p martalik vizalar berilishini va ularning muddati uzaytirilishini, shuningdek ularning vaqtinchalik ro‘yxatdan o‘tkazilishini va ro‘yxatdan o‘tkazish muddati uzaytirilishini ta’minlasinlar;
 Amirliklarning tuvaloqlarni saqlash markazi va Amirliklarning parrandalarni ko‘paytirish markaziga qarashli avtomobil vositalarini “M” seriyasidagi davlat ro‘yxatidan o‘tkazish tartib raqami belgilari bilan ta’minlasinlar.
 4. O‘zbekiston Respublikasi Ekologiya va atrof muhitni muhofaza qilish davlat qo‘mitasiga O‘zbekiston Respublikasi Fanlar akademiyasi bilan birgalikda Amirliklarning tuvaloqlarni saqlash markazi va Amirliklarning parrandalarni ko‘paytirish markazi buyurtmanomalari asosida:
 kelgusida maxsus, yuqori texnologiyali asbob-uskunalar vositasida (inkubatorlarda) o‘stirish uchun tuvaloqlar tuxumlarini yig‘ishga;
 O‘zbekiston Respublikasiga tuvaloqlarni (O‘zbekiston Respublikasi hududida yashaydigan turlari kabi) va ularning tuxumlarini chetdan keltirishga qonun hujjatlarida belgilangan tartibda ruxsat berilsin.
 5. Amirliklarning tuvaloqlarni saqlash markazi va Amirliklarning parrandalarni ko‘paytirish markazi tomonidan Vazirlar Mahkamasi qarori bilan tasdiqlangan ro‘yxat bo‘yicha chetdan keltiriladigan tuvaloqlar, ularning tuxumlari, yuqori kaloriyali chorva ozuqalari, yuqori texnologiyali asbob-uskunalar hamda mazkur parrandalarni ko‘paytirish loyihasini samarali amalga oshirish uchun zarur bo‘lgan boshqa texnikalar bojxona to‘lovlaridan (bojxonada rasmiylashtirish yig‘imlaridan tashqari ) ozod qilinsin. 
 6. O‘zbekiston Respublikasi Adliya vazirligi manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida takliflar kiritsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.